Documentul prevede scăderea accizei cu 20% la motorină (de la 1897,08 lei /1000 litri la 1.518,04 lei /1000 litri), cu 18,62% la benzina fără plumb (de la 2.035,40 lei /1000 litri la 1.656,36 lei / 1000 litri) şi cu 16,28% la benzina cu plumb (de la 2.327,27 lei /1000 litri la 1.948,23 lei /1000 litri).

În acelaşi timp, vor fi diminuate accizele cu 15,38% pentru bere (de la 3,9 lei /hl /1 grad Plato la 3,3 lei /hl /1grad Plato), cu 70% la vinuri spumoase (de la 161,33 lei /hl produs la 47,38 lei/hl produs), cu 77,7% pentru băuturi fermentate spumoase (de la 213,21 lei /hl produs la 47,38 lei /hl produs) şi cu 30% pentru alcool etilic (de la 4738,01 lei /hl alcool pur la 3306,98 lei /hl alcool pur).

În schimb, taxa va creşte la băuturile fermentate liniştite, altele decât berea şi vinul, de la 47,38 lei/hectolitru la 396,84 lri/hectolitru de produs.

Eliminarea din sfera de impozitare atât a ţiţeiului din producţia internă, cât şi a produselor care în prezent se regăsesc la Capitolul II "Alte produse accizabile", respectiv cafea, bijuterii, confecţii din blănuri, autoturisme, este de asemenea prevăzută în proiect.

Reducerile sunt argumentate de Guvern prin scăderea consumului la carburanţi şi băuturi alcoolice, cu influenţe negative asupra veniturilor bugetare şi indicatorilor macroeconomici, apariţia fenomenului de alimentare cu combustibil de către transportatori în alte state membre UE, precum Ungaria şi Slovenia (unde se restituie o parte din accize) sau Bulgaria, care are un nivel redus de taxe, precum şi prin discrepanţele constatate între veniturile bugetare colectate şi costurile de conformare din partea operatorilor economici, respectiv cheltuielile de administrare ale autorităţilor.

Impactul bugetar este estimat pentru anul viitor la 1,34 miliarde lei, cu încasări mai mici de 2,87 miliarde lei şi venituri suplimentare de 1,53 miliarde lei din TVA, contribuţii sociale, impozit pe salarii, mizându-se pe o creştere economică suplimentară de circa 0,3 puncte procentuale, creşterea numărului locurilor de muncă cu circa 36.000 în 2016, reducerea inflaţiei cu 0,4 puncte procentuale, precum şi pe contracararea fenomenului de alimentare cu combustibil de către transportatori în alte state membre UE şi reducerea evaziunii fiscale.